Elektr texnikası hám metrologiya kafedrası (QMU)

**Elektr texnikası hám metrologiya kafedrası** — Qaraqalpaq mámleketlik universitetiniń Fizika fakulteti quramına kiriwshi kafedra. Házirgi waqıtta kafedrada «Elektr texnikası», «Elektr mexanikası» , «Elektr texnologiyaları» hám «Metrologiya, standartlastırıw hám ónim sapası menedjmenti» qánigelikleri boyınsha studentler bilim alıp atır.

## Kafedra tariyxı
Qaraqalpaqstan Respublikası aymaǵı ushın zárúr bolǵan elektr energetikası tarawı boyınsha qánigeler tayarlap beriw maqsetinde 1999-2000 oqıw jılınan baslap Berdaq atındaǵı Qaraqalpaq mámleketlik universitetinde, «Elektr energetikası» qánigeligi ashılıp bakalavr tálim baǵdarına studentler qabıl etildi. Bul qánigelik usı dáwirde fizika-matematika fakultetiniń yarımótkizgishler fizikası kafedrasınıń quramında boldı. 

Qánigelik ulıwma injenerlik baǵdardaǵı pánlerdi oqıtıwdı támiyinlew maqsetinde Qaraqalpaq mámleketlik universiteti  Keńesi Qararı tiykarında 2000 jılı 28 iyunda Injenerlik-qurılıs fakulteti quramında Injenerlik fizika kafedrası ashıldı. Kafedra baslıǵı lawazımına f-m.i.d. doc. Arzuov M.I. tayınlandı.

2002 jılı M.I.Arzuovtıń basqa jumısqa ótiwine baylanıslı kafedra baslıǵı lawazımına f-m.i.k, doc. R.N.Bekimbetov tayınlandı. 2004-jıldıń yanvar ayınan baslap usı kafedranı f-m.i.k., doc. U.Nasırov basqardı. 2005 jılı universitettegi fakultetlerdiń keńeytiliwine baylanıslı Injenerlik-qurılıs fakulteti fizika fakultetine qosıldı hám elektr energetikası qánigeligi f-m.i.d., professor Q.A.Ismaylov basqarǵan yarımótkizgishler fizikası kafedrasına biriktirildi.

2011-jıldıń 13-sentyabrinde Qaraqalpaq mámleketlik universiteti Ilimiy Keńesi Qararı tiykarında elektr energetika kafedrası ashıldı. Bul kafedraǵa basshı etip f-m.i.d. doc. A.Kamalov tayınlandı. 2013-2015 jıllar aralıǵında kafedranı f-m.i.k., doc. M.B.Tanirbergenov, 2015-2018 jıllarda  kafedranı f-m.i.k., doc. M.Sharibaev basqarıp keldi. 2018 jıldan doc. M.Sharibaev basqa jumısqa ótiwine baylanıslı kafedranı M.Erejepov basqardı.  2018-jıl  27-avgusttan baslap bul kafedraǵa basshı etip filosofiya doktorı (PhD), doc. K.M.Reymov tayınlandı.

2020-jıldıń 2-oktyabr sánesinen Qaraqalpaq mámleketlik universiteti Ilimiy Keńesi Qararı tiykarında Elektr texnikası hám metrologiya kafedrası ashıldı. Bul kafedraǵa basshı etip filosofiya doktorı (PhD), doc. A.B.Abubakirov tayınlandı.  2023-jıl  23-fevral sánesinen baslap bul kafedraǵa basshı etip filosofiya doktorı (PhD), doc. A.J.Esenbekov tayınlandı. 2024-jıl oktyabr ayınan baslap bul kafedraǵa basshı etip filosofiya doktorı (PhD), doc. A.K.Bijanov tayınlandı.

## Iskerlik
Kafedranıń professor-oqıtıwshıları tárepinen «Jas injenerler» dógeregi shólkemlestirilgen. Dógerekke kafedra assistenti R.Kenesbayev basshılıq etedi. Kafedra Tashkent mámleketlik texnika universiteti menen keń kólemdegi ilimiy hám oqıw-metodikalıq jumıslardı birgelikte alıp barıp atır.

Studentlerge Respublikanıń jetekshi kárxanalarınıń biri Ózbekstan milliy metrologiya instituti MK Qaraqalpaqstan Respublikası filialı, «Qaraqalpaq aymaqlıq elektr tarmaqları» hám «Taqıyatas jıllılıq elektr stanciyası» AJ kárxanalarında qánigelik laboratoriya sabaqları ótiledi. Sonday-aq, tanısıw, óndirislik hám pitkeriw aldı praktikalarında bolıp, teoriyalıq alǵan bilim hám kónlikpelerin óndiris penen tıǵız baylanıstırıp barmaqta. Atap aytqanda, kafedradaǵı baǵdarlar boyınsha tiykarǵı óndiris kárxanaları menen shártnamalar dúzildi hám kafedra filialları ashıldı.

## Qosımsha qarań
* Yarımótkizgishler fizikası kafedrası
* Elektr energetikası kafedrası
* Fizika kafedrası

## Derekler